《琅琊山茶仙亭呈曾子开侍郎》
宋代·释道潜

滁山虽僻左，谪宦皆名臣。后先闻数公，卓然皆凤麟。

忆昨绍圣初，谴公俾省循。盛德忘怨悱，虚怀随屈信。

政成思览眺，兴与烟霞亲。后车载邹枚，主客惊路人。

逶迤度山谷，导从屏所陈。渔樵许争席，解后全天真。

泠泠庶子泉，味压康王珍。团团小圆月，色冠闽山春。

白足相与饭，溪毛撷青芹。熊鱼得兼美，乐事无涯津。

花瓷劝引满，疏瀹贯百神。危亭倚岩阿，榜额独未新。

牧之擅风流，茶仙誇绝伦。相望三百载，公能嗣芳尘。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。